DA Den Europæiske Unions Tidende C 297/15

Offentliggørelse af en ansøgning om ændring i henhold til artikel 50, stk. 2, litra b), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 297/06)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 509/2006

om garanterede traditionelle specialiteter i forbindelse med landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 11

»PREKMURSKA GIBANICA«

EF-nr.: SI-TSG-0107-01150 — 6.9.2013

1. Ansøgende sammenslutning

Navn på sammenslutningen : Društvo za promocijo in zaščito prekmurskih dobrot Adresse : Ulica Štefana Kovača 40, SI–9000 Murska Sobota Telefon : +386 25261435 E-mail : dpzdp@siol.net

2. Medlemsstat eller tredjeland

Slovenien

3. Afsnit i varespecifikationen, som berøres af ændringen

—

☐

—

☐

—

☐

—

☒

—

☐

4. Type ændring(er)

—

☒

—

☐

5. Ændring(er)

1. Beskrivelse af produktionsmetoden for det produkt, som navnet i punkt 3.1 henviser til.

a) Brug af mel

I beskrivelsen af tilberedningen af dejen (mør- og filodej) erstattes »groft og/eller fint hvedemel« af »hvidt hvedemel«.

Ved tilberedningen af dejen til »Prekmurska gibanica« har det kunnet konstateres, at mør- og filodejens egenskaber altid er de samme, uanset hvilken type mel der anvendes (fint, halvfint eller en blanding heraf). Den foreslåede ændring påvirker derfor hverken skærefladens endelige udseende eller kagens aroma og konsistens.

b) Købt filodej og mørdej

Fremstillingen af »Prekmurska gibanica« bør tilpasses forskellige producenters behov og de teknikker, de anvender, og det er således også tilladt at bruge købt dej (mør- og filodej), som dog ikke må være frossen.

»Prekmurska gibanica« blev tidligere hovedsagelig fremstillet på gårde, og det var bedst at tilberede mør- og filodejen lige inden fremstillingen af kagen.

På grund af en stigende efterspørgsel efter »Prekmurska gibanica«, som er en traditionel slovensk ret, har en række industrielle producenter, hoteller, kursteder osv., besluttet at fremstille den. Da det er praktisk umuligt for dem at tilberede dejen lige inden fremstillingen af »Prekmurska gibanica«, må de gives mulighed for også at kunne fremstille kagen ved hjælp af købt dej.

c) Brug af vaniljesukker

Producenterne bør selv kunne afgøre, om der skal anvendes vaniljesukker.

Historisk set har vaniljesukker ikke været anvendt til fremstilling af »Prekmurska gibanica«, men i årenes løb begyndte enkelte producenter at tilsætte det i fyldet. Den mængde vaniljesukker, som tilsættes, har ingen væsentlig indvirkning på kagens duft eller smag og dermed på dens aroma. Vi mener derfor, at producenterne bør kunne anvende vaniljesukker, hvis de ønsker det.

d) Brug af svinefedt til tilberedning af mørdej og til fedtstof

I den registrerede ansøgning vedrørende »Prekmurska gibanica« var svinefedt ikke anført på listen over ingredienser til mørdejen eller fedtstoffet, men det er dog nævnt i beskrivelsen af fremstillingsmetoden og skal derfor også angives som en ingrediens.

e) Brug af æg, mælk eller syrnet fløde til tilberedning af mørdej

I den registrerede ansøgning er disse ingredienser — undtagen syrnet fløde — allerede nævnt i beskrivelsen af tilberedningen af mørdejen, men de er ikke anført på listen over ingredienser til mørdejen, og det er derfor nødvendigt at medtage dem som ingredienser.

f) Brug af æg til tilberedning af filodej

I beskrivelsen af tilberedningen af filodejen angives det, at der evt. også kan tilsættes et æg. Dette bør også fremgå af listen over ingredienser til filodejen, og ordene »kan udelades« tilføjes derfor efter ordet »æg«.

g) Nedfrysning inden bagning

Under punkt 3.6 i den registrerede ansøgning angives den maksimale periode, som »Prekmurska gibanica« kan være nedfrosset inden bagning.

Nedfrysningsperiodens længde hænger sammen med den teknologiske udvikling og de forskellige nedfrysningsmetoder, som afgør produktets holdbarhed. For at tage hensyn til de forskellige nedfrysningsmetoder er henvisningen til nedfrysningsperiodens længde (højst tre måneder) fjernet.

h) Ovntemperatur og bagetid

Bagetider og temperaturer bør tilpasses den tekniske udvikling og de forskellige ovntyper, som producenterne anvender (produktionsanlæg, turistgårde, bagerier, hoteller osv.) for at bage »Prekmurska gibanica«. Derfor tilføjes en ny sætning: »Uanset denne anbefaling kan temperaturen og bagetiden tilpasses til ovntypen«.

i) Udskæring i mindre stykker

En sætning er tilføjet i punkt 3.6: »Ved servering kan kagen skæres ud i et vilkårligt antal mindre stykker«.

»Prekmurska gibanica« er et traditionelt slovensk produkt, som i stigende grad serveres i forskellige sammenhænge, f.eks. i forbindelse med catering, som fingermad, på faste menuer osv. De endelige forbrugere af »Prekmurska gibanica« skal derfor have mulighed for at skære kagen ud i mindre stykker, som passer til sådanne sammenhænge.

ANSØGNING OM REGISTRERING AF EN GTS

RÅDETS FORORDNING (EF) Nr. 509/2006

om garanterede traditionelle specialiteter i forbindelse med landbrugsprodukter og fødevarer (3)

»PREKMURSKA GIBANICA«

EF-nr.: SI-TSG-0107-01150 — 6.9.2013

1. Navn og adresse på den ansøgende sammenslutning

Navn : Društvo za promocijo in zaščito prekmurskih dobrot Adresse : Ulica Štefana Kovača 40, SI–9000 Murska Sobota Telefon : +386 25261435 Fax : E-mail : dpzdp@siol.net

2. Medlemsstat eller tredjeland

Slovenien

3. Varespecifikation

3.1. Navn, der søges registreret

»Prekmurska gibanica«

Der søges kun om registrering på slovensk.

Angivelsen »Produceret på traditionel slovensk vis«, som ledsager påskriften »Prekmurska gibanica«, oversættes til sproget i det land, hvor varen markedsføres og tilvirkes.

3.2. Navnets art

☒ Navnet er specifikt i sig selv ☐ Navnet udtrykker landbrugsproduktets eller fødevarens specificitet

Ifølge den etymologiske ordbog over det slovenske sprog er gibanica en slags »potica« (butterdejsrulle med fyld), som findes i den østlige del af Slovenien. Oprindelsen til ordet er gibâničnik, gibâničnjak (brødkurv) og gibâničar (bager). De første skriftlige vidnesbyrd stammer fra det 18. århundrede, hvor Pohlin omtaler den som gebanza. Selve ordet er afledt af ordet gybati, idet gibanica henviser til gyüba, lagdelt bagværk. »Prekmurska gibanica« fremstilles af to forskellige typer dej og fire slags fyld, som hver lægges i to lag, hvilket giver kagen sit særlige udseende og særegne smag. »Prekmurska gibanica« er således specifik i sig selv og har tillige specifikke egenskaber.

3.3. Søges navnet forbeholdt det produkt, som ansøgningen vedrører, jf. artikel 13, stk. 2, i forordning (EF) nr. 509/2006?

☒ Navnet søges forbeholdt det pågældende produkt ☐ Navnet søges ikke forbeholdt det pågældende produkt

3.4. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.5. Beskrivelse af det landbrugsprodukt eller den fødevare, som navnet i punkt 3.1 henviser til

»Prekmurska gibanica« er sødt bagværk fremstillet af to slags dej (mørdej i bunden og filodej mellem lagene af fyld), som fyldes med fire forskellige slags fyld (birkes, skyr, valnødder og æbler) i en bestemt rækkefølge, altid med et lag filodej mellem hvert lag fyld. De forskellige slags fyld lægges to gange i samme rækkefølge. Det sidste lag fyld dækkes med et lag filodej, som overhældes med syrnet eller sødet fløde iblandet æggeblomme. Alternativt pensles det sidste lag blot med fedtstof. Gibanica kan formes med en rund eller firkantet bageform.

Fysisk beskrivelse: skærefladen er fast og kompakt. Lagene skal være synligt adskilt, så skærefladen får det korrekte udseende. Bageformen, som »Prekmurska gibanica« bages i, bestemmer kageskivens form (trekantet eller firkantet).

Kagens og skærefladens udseende: »Prekmurska gibanica« kan bages i en rund eller firkantet bageform. Kagen (og skiver heraf) er mellem 5 og 7 cm høj. Skiven kan være trekantet (rund bageform) eller firkantet (firkantet bageform). Skiven skal være passende bagt, fyldet må ikke flyde ud, og overfladen skal være jævn, let bølget og uden revner. De forskellige slags fyld skal være klart adskilt med lag af filodej. Hver type fyld har sin egen distinkte farve (skyren er flødefarvet, nødderne og æblerne gulbrune, og birkes skinnende sortbrune). Det øverste lag filodej skal hænge sammen med det underliggende lag fyld. En skive »Prekmurska gibanica« har således otte lag; de forskellige slags fyld ligger i en bestemt rækkefølge (birkes, skyr, nødder og æbler) og er af ensartet tykkelse. Fyldet lægges på samme måde i anden omgang.

Aroma: karakteristisk intensiv aroma med smag og duft af birkes, skyr, valnødder og svagt syrlige æbler. »Prekmurska gibanica« skal være fugtig, ikke for fedtholdig og tilpas sød.

Konsistens: konsistensen er blød, sart, fin, jævn og let. De forskellige ingredienser skal tilsammen have en ensartet konsistens.

3.6. Beskrivelse af produktionsmetoden for det produkt, som navnet under punkt 3.1 henviser til

»Prekmurska gibanica« indeholder følgende ingredienser:

— mørdej: 200 g hvidt hvedemel, 100 g margarine, smør eller svinefedt, en knivspids salt eller sukker og 1 dl meget koldt vand til æltningen (der kan også anvendes æg, mælk eller syrnet fløde)

— filodej: 900 g hvidt hvedemel, 1 æg (kan udelades), 1 skefuld planteolie, en knivspids salt, en knivspids sukker og koldt vand til æltningen.

Mørdejen og filodejen kan tilberedes umiddelbart inden fremstillingen af »Prekmurska gibanica«, eller den kan købes færdig (dejen må ikke være frossen).

— fyld: birkes (300 g fintmalet birkes, 100 g krystalsukker, 1 portion vaniljesukker), skyr (1,2 kg fuldfed skyr, 100 g krystalsukker, 2 portioner vaniljesukker, 2 æg og en knivspids salt), valnødder (300 g malede nødder, 100 g krystalsukker, 1 portion vaniljesukker), æbler (1,5 kg æbler — helst syrlige, en knivspids salt, 120 g krystalsukker, 2 portioner vaniljesukker, en knivspids kanel).

Brugen af vaniljesukker i fyldet er ikke obligatorisk.

— tilsætning: fløde (8 dl fløde, 3 æg) og fedtstof (250 g margarine, smør, planteolie eller svinefedt).

Fremstillingsmetode:

Den (æltede) mørdej tilberedes frisk, eller der anvendes købedej. Melet sigtes ud på en plade, og der tilsættes salt eller sukker. Fedtstoffet findeles (med kniv eller i hånden) og tilsættes. Dejen æltes hurtigt glat under tilsætning af meget koldt vand eller æg og mælk eller syrnet fløde.

Filodej er en meget elastisk dej med lavt fedtindhold. Til tilberedning af dejen bruges tørt og vellagret mel. Der laves en lille fordybning i melet, som er sigtet ud på en plade. Fedtstof, salt, sukker (og evt. et æg) tilsættes, og ingredienserne æltes ind i dejen. Koldt vand tilsættes efter behov, og æltningen fortsætter, indtil dejen bliver glat og elastisk. Filodejen deles op i 10 portioner, eventuelt også en portion i reserve.

Birkesfyld: Til tilberedning af birkesfyld bruges fintmalet birkes. Heri blandes krystalsukker og vaniljesukker. Birkesfyldet anvendes i to portioner.

Skyrfyld: Skyren tilsættes æg, vanilje- og krystalsukker samt en knivspids salt. Ingredienserne blandes grundigt, indtil blandingen bliver glat og smørbar. Fyldet deles i to portioner.

Nøddefyld: Grundingrediensen er fintmalede valnødder. De malede nødder iblandes dernæst krystal- og vaniljesukker. Nøddefyldet anvendes i to portioner.

Æblefyld: Æblerne skrælles, snittes fint og tilsættes krystal- og vaniljesukker og kanel. Ingredienserne blandes forsigtigt. Tilberedes æblefyldet af meget saftige æbler, snittes de, tilsættes evt. en smule salt og hviler et stykke tid. Derefter presses overskydende væske fra. Først herefter tilsættes de øvrige ingredienser. Æblefyldet deles i to portioner.

Tilsætning af flødeblanding: To hele æg piskes langsomt med syrnet eller sødet fløde Blandingen hældes over hvert lag af fyld i kagen. De forskellige lag tilsættes ikke den samme mængde flødeblanding, som derfor skal deles op i passende portioner. Til de to »tørre« slags fyld (birkes og valnødder) bruges den største mængde flødeblanding. Til skyrfyldet bruges en mindre mængde. Til æblefyldet bruges kun en lille mængde, eller æblerne kan være så saftige, at tilsætning ikke er nødvendig.

Tilsætning af fedtstof: Hertil bruges smør, svinefedt eller plantefedtstof. I lighed med flødeblandingen hældes også fedtstoffet over hvert enkelt lag fyld i kagen. Opdelingen i portioner alt efter de forskellige lag fyld er den samme som for flødeblandingen.

Mørdejen færdigæltes, og de øvrige ingredienser tilberedes. Den tilberedte mørdej (frisklavet eller efter hviletid i køleskab) rulles ud i den ønskede form — firkantet eller rund. Den rullede mørdej må højst have en tykkelse på 5 mm. Formen smøres med fedtstof, heri lægges den udrullede mørdej, som gennemhulles med en gaffel flere steder. Den sættes nogle minutter i en opvarmet ovn, indtil dejen bliver gylden (kan udelades).

Filodejen kan tilberedes på to forskellige måder alt efter bageform (firkantet eller rund):

— Firkantet bageform Den friskæltede filodej deles i 10 små brødformede portioner. De pensles med smeltet svinefedt, smør eller plantefedt, så dejen forbliver frisk og elastisk efter hviletiden. Efter hviletiden rulles portionen ud og pensles igen med flydende fedtstof, så den lettere kan rulles ud. Den udrullede filodej anbringes i en smurt bageform med mørdej, således at kanterne af filodejen rager ud over formens kant. På filodejen anbringes halvdelen af birkesfyldet, som overhældes med flødeblanding og fedtstof. Over birkesfyldet lægges en ny portion filodej. Herpå anbringes halvdelen af det tilberedte skyrfyld, som overhældes med en passende mængde (mindre end for birkesfyld) flødeblanding og fedtstof. Herefter følger tredje lag filodej, som dækkes med halvdelen af nøddefyldet. Dette overhældes med samme mængde flødeblanding og fedtstof som birkesfyldet. Herefter følger fjerde lag filodej, som dækkes med halvdelen af æblefyldet. Dette overhældes med en lille mængde flødeblanding og fedtstof. Dette er dog ikke nødvendigt, hvis æblefyldet er tilberedt af meget saftige æbler. Herefter følger et lag filodej (femte portion). Hele proceduren gentages derefter i samme rækkefølge, således at birkeslaget følger skyrlaget, efterfulgt af nøddefyld og æblefyld. Hvert lag fyld er adskilt af et lag filodej.

— Rund bageform Filodejen pensles med flydende fedtstof og rulles ud i en stor cirkel. Den midterste del af den udrullede dej anbringes i den smurte bageform med mørdej. De dele af dejen, som rager ud over formens kant, skæres af i ni stort set lige store portioner. På dejen i bageformen fordeles halvdelen af birkesfyldet, som overhældes med flødeblanding og fedtstof. Derover lægges den første portion af den afskårne dej, så den rager ud over formens kant. Hvert af de følgende lag af fyld dækkes på samme måde. På det andet lag filodej fordeles halvdelen af det tilberedte skyrfyld, som tilsættes en mindre mængde flødeblanding og fedtstof. På det tredje lag filodej fordeles halvdelen af nøddefyldet. Dette overhældes med samme mængde flødeblanding eller fedtstof som birkesfyldet. Derefter følger fjerde lag filodej, som dækkes med halvdelen af æblefyldet. Det overhældes med en lille mængde flødeblanding eller fedtstof. Hele proceduren gentages derefter endnu en gang i samme rækkefølge. Oven på otte lag fyld med filodej mellem hvert lag anbringes det ottende lag filodej, som stænkes med flødeblanding eller fedtstof, der dernæst dækkes med det sidste, niende lag filodej.

Alle tykke kanter filodej, som rager ud over bageformen, skæres bort og presses ned mellem kagen og formen. Det øverste lag filodej i formen stænkes med fedtstof eller med en blanding af fedtstof og syrnet eller sødet fløde iblandet æggeblomme. »Prekmurska gibanica« gennemstikkes dernæst flere steder med en lang tynd nål.

Straks efter tilberedning kan »Prekmurska gibanica« (ubagt) pakkes i egnet emballagemateriale og nedfryses samme dag.

»Prekmurska gibanica« (frisk eller frossen) bages i ovn, til den er færdigbagt. Den bages i en time ved 200 °C, dernæst en time ved 170 °C til 180 °C. Uanset denne anbefaling kan temperaturen og bagetiden tilpasses til ovntypen. Er »Prekmurska gibanica« inden bagning kun blevet stænket med fedtstof, skal den efter bagningen stænkes med syrnet eller sødet fløde. Efter bagning stilles »Prekmurska gibanica« til afkøling ved rumtemperatur i nogle timer.

Den bagte »Prekmurska gibanica« må ikke skæres i skiver, når den er varm. Hvis den er bagt i en rund bageform, skæres den ud i trekanter, og er den bagt i firkantet bageform, skæres den ud i firkantede stykker. Kagestykkerne skal være 5 til 7 cm høje og veje højst 250 g. Ved servering kan kagen skæres ud i et vilkårligt antal mindre stykker. Efter udskæring strøs stykkerne med flormelis. Ved industriel fremstilling må stykkerne, som skal måle ca. 5 × 7 cm, veje højst 200 g.

3.7. Landbrugsproduktets eller fødevarens specificitet

Traditionel »Prekmurska gibanica« tilberedes af to forskellige slags dej (mørdej i bunden og filodej mellem lagene af fyld) og fire forskellige slags fyld (birkes, skyr, valnødder og æbler). Fyldet lægges altid to gange i en bestemt rækkefølge, hvilket også giver kagen dens særlige udseende. Kagen dækkes af et lag filodej og et toplag. Til fremstilling af »Prekmurska gibanica« er det vigtigt kun at anvende friske ingredienser af god kvalitet. Fremgangsmåden skal følges nøje og kræver betydelig præcision og viden. Vigtig er også kagens specielle udseende og smag, der kommer af de forskellige lag, den er lavet af.

3.8. Landbrugsproduktets eller fødevarens traditionelle karakter

Ordet gibanica kommer fra ordet gűba (fold) og verbet gibati (at bukke eller folde). Det fremgår af mange kilder, at denne type bagværk har eksisteret længe i området Prekmurje. Den ældste kilde går tilbage til 1828, da folkeoplyser og sognepræst Jožef Košič, efter anmodning fra den slovakisk fødte etnograf Johann Csaplovics E. V. Jeszenova, skrev en afhandling, hvori han opregner de mest almindelige fødevarer i en landsby i Prekmurje hundrede år tidligere, herunder især hajdinjača, Prekmurska gibanica, krapci og vrtanki. Senere blev afhandlingen udgivet på ungarsk og tysk (A magyaroszági Vendus — tótokról, Croaten und Wenden in Ungern). I afhandlingen gør Jožef Košič tillige rede for, hvilke retter der serveres til bryllupper i Prekmurje. En af de retter, som ikke må mangle ved bryllupsfesten, er gibanica Han skriver, at kagen hedder gibanica, fordi der er tale om lagdelt bagværk — gyüba — med 10-11 lag. De skar gibanica ud i trekantede stykker, som blev anbragt på bordet i en stabel. I afhandlingen finder vi allerede de første skriftlige kilder, som beskriver skikken med tilberedning og servering af gibanica i Prekmurje.

Den første, der har foretaget omfattende og systematiske studier af kostvanerne i Prekmurje, er prof. dr. Vilko Novak. I hans etnografiske studier fra 1947 Ljudska prehrana v Prekmurju (folkekost i Prekmurje) omtales »Prekmurska gibanica« som en slags bagværk. Der følger en beskrivelse af tilberedningen: »Gibanica tilberedes af mørdej iblandet smør eller fedtstof. Det nederste lag er »sålen«. Herpå anbringes skyr, valnødder, birkes og druer. Dette lag dækkes med et tyndt lag dej, som dækkes af et nyt lag fyld, idet hvert lag overhældes med fløde. De laver op til ni lag eller folder — nifoldet gibanica. Gibanica bages i runde lerforme (tepsija) til dåbsfester, kermesser og lignende«. Dette værk tjener endnu i dag som rettesnor for talrige undersøgelser på dette område.

En meget detaljeret opskrift på »Prekmurska gibanica« har Andreja Grum og Ivan Vozelj skrevet i bogen Slovenske narodne jedi (slovenske nationalretter) fra 1964. Her findes to opskrifter på »Prekmurska gibanica«. I begge hedder det: »Til »prekmurska gibanica« bruges to slags dej. Det nederste lag består af mørdej og er også noget tykkere end de øvrige lag. Det kaldes podplat (sål). De øvrige lag består af filodej. Bundlaget er også det tykkeste i de tilfælde, hvor hele kagen består af samme dej, dvs. filodej«.

Også den største forfatter fra Prekmurje, Miško Kranjec, har skrevet om »Prekmurska gibanica« i sit værk Povest o dobrih ljudeh (Fortælling om godtfolk) (1972), hvor det hedder: »Det må erkendes, at der først er rigtig fest i huset, når gibanica kommer på bordet. Selv om de fattige kun med nød og næppe kan tillade sig det én gang om året, er det et tegn på, at ingen kan leve et helt år uden i hvert fald én fest«. I mellemtiden tog Anna gibanica ud af ovnen og bar den ind på bordet. Hun holdt lerformen i et viskestykke for ikke at brænde hænderne. Jožef stillede den på den trætallerken, hvor vandkruset ellers stod. Derefter kiggede han nærmere på gibanica. Der stod den foran ham, gulhvid med birkes strøet ud over det hele, dampende varm og pyntet med fløde og bestrøet med sukker. Han nikkede og sagde: »Den ser dejlig ud. Jeg må sige, at jeg ville spise den, selv om jeg lå på mit dødsleje og udmærket vidste, at den ikke længere kunne gøre mig godt. Og også i himlen ville jeg sørge, hvis jeg skulle efterlade den urørt på jorden«.

I de sidste 15 år er der udgivet flere bøger med beskrivelser af »Prekmurska gibanica«. I kulinarisk sammenhæng har Cilka Sukič præsenteret »Prekmurska gibanica« med bogen Jedi nekdanjih in sedanjih dni. Prekmurska, prleška in štajerska kuhinja (Gårdagens og dagens retter. Retter fra Prekmurje, Prlekija og Steiermark) fra 1997, Jože Zadravec med bogen Značilnosti ljudske prehrane v Prekmurju (karakteristiske folkelige retter i Prekmurje) fra 1998 og Branko Časar med bogen Boug žegnjaj (velsignet mad) fra 2000. Både tilberedningsteknik og gibanica's organoleptiske egenskaber beskrives detaljeret i bogen Prekmurske dobrote (Specialiteter fra Prekmurje) fra 2001 af Stanko Renčlj og Romana Karas.

3.9. Minimumskravene og procedurerne for verifikation af specificiteten

»Prekmurska gibanica« skal opfylde de grundlæggende mindstekrav, som er foreskrevet i varespecifikationen, og som afspejler produktets særlige egenskaber. De grundlæggende mindstekrav for »Prekmurska gibanica« er:

— De foreskrevne ingredienser skal bruges.

— Opskriften på tilberedning af »Prekmurska gibanica« skal følges.

— Slutproduktet skal have det rette antal lag af fyld i den rette rækkefølge (birkes, skyr, valnødder og æbler), lagene skal være lige tykke, og skiverne skal have den foreskrevne højde, form, vægt, aroma og konsistens.

Producenterne af »Prekmurska gibanica« skal føre bog over de fremstillede og solgte mængder af »Prekmurska gibanica«.

Den enkelte producent og/eller sammenslutning af producenter skal kontrollere, at brugen af ingredienser, fremstillingsmetoden og slutproduktets udseende og organoleptiske egenskaber er i overensstemmelse med varespecifikationen. Det samme gælder certificeringsorganet, som mindst én gang om året skal kontrollere overensstemmelsen med den europæiske standard EN 45011.

4. Myndigheder eller organer, der kontrollerer overholdelsen af varespecifikationen

4.1. Navn og adresse

a) Navn : Bureau Veritas d.o.o. Adresse : Linhartova 49a, SI-1000 Ljubljana Telefon : +386 14757670 Fax : E-mail : info@bureauveritas.si

b) Navn : Inštitut za kontrolo in certifikacijo v kmetijstvu in gozdarstvu Adresse : Vinarska ulica 14, SI-2000 Maribor Telefon : +386 22284900 Fax : E-mail : info@kon-cert.si

c) Navn : Inštitut za kontrolo in certifikacijo Univerze v Mariboru Adresse : Pivola 8, SI-2311 Hoče Telefon : +386 26130831 Fax : E-mail : ☐ Offentlig ☒ Privat

4.2. Myndighedens/organets særlige opgaver

Det akkrediterede kontrolorgan, som har ansvaret for kontrol med alle de faser, der er foreskrevet i varespecifikationen for »Prekmurska gibanica«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af Europa-Parlamentets og Rådets forordning (EF) nr. 1151/2012.

(3) Se fodnote 2.